આજના સમયમાં સમગ્ર બજાર ડિજિટલ થતું જઇ રહ્યું છે અને ઓફલાઇન છૂટક વ્યાપારીઓ એમેઝોન અને ફ્લિપકાર્ટ જેવા ઓનલાઇન માધ્યમો પર પોતાની પ્રોડકટ્સ રજૂ કરીને નફો રળી રહ્યા છે તેવામાં ગ્રામીણ કારીગરો અને કલાકારો ઘણાં પાછળ રહી ગયા હોય તેમ લાગે છે. દુનિયામાં દેશનું નામ રોશન કરનારી મોટાભાગની પ્રતિભાઓ આ ગ્રામીણ વિસ્તારોમાંથી જ નિકળીને આવે છે જે મોટાભાગે શિક્ષણ અને અન્ય વિકલ્પોની અછત હોવાને કારણે તેઓ પોતાના કામો માટે પ્રસંશા અને યોગ્ય મળતરથી પણ વંચિત રહી જતા હોય છે જેના તેઓ હકદાર હોય છે. બજારમાં દલાલો અને વચેટિયાની મોટી સંખ્યા આ કારીગરોની બગડેલી સ્થિતિ માટે સૌથી વધારે જવાબદાર છે. એક તરફ તો આ કારીગરો પોતે તૈયાર કરેલી પ્રોડકટ્સને ગ્રાહકો સુધી પહોંચાડવા માટે આ વચેટિયાઓ અને દલાલો પર આધાર રાખે છે જેઓ તેમનું શોષણ કરી રહ્યા છે અને બીજી બાજૂ સિવા દેવીરેડ્ડી જેવા લોકો પણ છે જેઓ કોઇ પણ જાતની લાલચ વિના જ તેમની મદદ કરવા માટે પ્રયાસ કરી રહ્યા છે. ‘ગોકૂપ’ (GoCoop)ના સંસ્થાપક સિવા દેવીરેડ્ડી આ અસલી કારીગરો અને ગ્રામીણ સહકારી સમિતિઓને તેમની પ્રોડકટ્સ ઓનલાઇન વેચવામાં મદદ કરીને તેમને દલાલો અને વચેટિયાઓની નાગચૂડમાંથી મુક્ત કરાવવા માટે સખત મહેનત કરી રહ્યા છે.